Sawetara kahanan wis bali ayem tentrem maneh. Nanging kocapa suwening suwe kabar ngenani sedane Dewi Wahdi sing lampus dhiri marga ditolak panglamare marang Prabu Jaka keprungu tekan kraton Keling. Sang Prabu duka yayah sinipi jaja bang mawinga-winga mangerteni kedadeyan kuwi. Mula banjur arep males ukum, nglurug perang menyang Negara Jimbung. Negara sing durung suwe ngadeg kuwi arep didadekake karang abang, ratune arep didadekake pangewan-ewan, lan kawulane arep didadekake budhak sing diperes tenagane saben dina. Wis samekta prajurit sagelar sepapan dipandhegani senopati-senopati sing gamben lan dhugdheng. Mlaku ampyak-ampyak karo nabuh gendherang perang. Sadalan-dalan gawe girise kawula sing nonton.